MEABHRÁN MÍNIÚCHÁIN

1. Cúlra

D'fhormhuinigh an Chomhairle Eorpach ar an 1-2 Márta 2012 conclúidí na Comhairle ón 28 Feabhra 2012 maidir le méadú agus an Próiseas Cobhsaíochta agus Comhlachais agus chomhaontaigh sí stádas tíre is iarrthóir a dheonú don tSeirbia.

Dá bhrí sin, molann an Coimisiún don Chomhairle agus don Pharlaimint Rialachán (CE) Uimh. 1085/2006 ón gComhairle an 17 Iúil 2006 lena mbunaítear Ionstraim um Chúnamh Réamhaontachais (IPA)[1] a leasú d'fhonn an tSeirbia a aistriú ó liosta na dtíortha is iarrthóirí ionchasacha (Iarscríbhinn II) go liosta na dtíortha is iarrthóirí (Iarscríbhinn I).

Forálacha atá ann faoi láthair a bhaineann leis an togra

Rialachán (AE) Uimh. 540/2010 ó Pharlaimint na hEorpa agus ón gComhairle an 16 Meitheamh 2010[2] agus Rialachán (CE) Uimh. 153/2012 ó Pharlaimint na hEorpa agus ón gComhairle an 15 Feabhra 2012[3], rialacháin lena leasaítear Rialachán (CE) Uimh. 1085/2006 ón gComhairle an 17 Iúil 2006 lena mbunaítear Ionstraim um Chúnamh Réamhaontachais (IPA).

2. Comhairliúchán le páirtithe leasmhara agus saineolas a bhailiú agus a úsáid

Rinne an Coimisiún comhairliúchán inmheánach. Ní raibh aon ghá le saineolas seachtrach.

Measúnú tionchair

Níl infheidhme.

3. Eilimintí dlí an togra

Achoimre ar an ngníomhaíocht atá beartaithe: leasú amháin ar Rialachán (CE) Uimh. 1085/2006 ón gComhairle an 17 Iúil 2006 lena mbunaítear Ionstraim um Chúnamh Réamhaontachais (IPA).

Déanfar an tSeirbia a aistriú ó liosta na dtíortha is iarrthóirí ionchasacha (Iarscríbhinn II) go liosta na dtíortha is iarrthóirí (Iarscríbhinn I), tar éis chinneadh na Comhairle Eorpaí an 1-2 Márta 2012.

Bunús dlí

Airteagal 212(2) den Chonradh ar Fheidhmiú an Aontais Eorpaigh.

Prionsabal na coimhdeachta

Níl infheidhme.

Prionsabal na comhréireachta

Níl infheidhme.

Rogha ionstraimí

An ionstraim atá beartaithe: leasú ar an Rialachán ón gComhairle. Ní bheadh modhanna eile leormhaith ar an gcúis seo a leanas: ní mór Rialachán a leasú le Rialachán eile.

4. Impleachtaí buiséadacha

Ní bhaineann aon chaiteachas breise leis an mbeart seo.

5. Breis faisnéise

Simpliú

Níl infheidhme.

2012/0159 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

lena leasaítear Rialachán (CE) Uimh. 1085/2006 ón gComhairle lena mbunaítear Ionstraim um Chúnamh Réamhaontachais (IPA)

TÁ PARLAIMINT NA hEORPA AGUS COMHAIRLE AN AONTAIS EORPAIGH

Ag féachaint don Chonradh ar Fheidhmiú an Aontais Eorpaigh agus go háirithe Airteagal 212(2) de,

Ag féachaint don togra ón gCoimisiún Eorpach[4],

Tar éis dóibh an dréachtghníomh reachtach a chur chuig na parlaimintí náisiúnta,

Ag gníomhú dóibh i gcomhréir leis an ngnáthnós imeachta reachtach,

De bharr an méid seo a leanas:

(1) Le Rialachán (CE) Uimh. 1085/2006 ón gComhairle an 17 Iúil 2006 lena mbunaítear Ionstraim um Chúnamh Réamhaontachais (IPA)[5], déantar foráil maidir le cúnamh do thíortha is iarrthóirí agus do thíortha is iarrthóirí ionchasacha agus iad ag teacht de réir a chéile le caighdeáin agus le beartais an Aontais, lena n-áirítear, i gcás inarb iomchuí, leis an acquis, d'fhonn comhaltas a bhaint amach.

(2) Déantar idirdhealú follasach i Rialachán (CE) Uimh. 1085/2006 idir tíortha is iarrthóirí agus tíortha is iarrthóirí ionchasacha.

(3) D'fhormhuinigh an Chomhairle Eorpach an 1-2 Márta 2012 conclúidí na Comhairle ón 28 Feabhra 2012 maidir le méadú agus an Próiseas Cobhsaíochta agus Comhlachais agus chomhaontaigh sí stádas tíre is iarrthóir a dheonú don tSeirbia.

(4) Dá bhrí sin, ba cheart Rialachán (CE) Uimh. 1085/2006 a leasú dá réir,

TAR ÉIS AN RIALACHÁN SEO A GHLACADH:

Airteagal 1

Leasaítear Rialachán (CE) Uimh. 1085/2006 mar seo a leanas:

(1) In Iarscríbhinn I, cuirtear an iontráil seo a leanas isteach i ndiaidh na hiontrála maidir le Montainéagró:

"— an tSeirbia".

(2) In Iarscríbhinn II, an iontráil: in ionad "— an tSeirbia, lena n‑áirítear an Chosaiv (1) [(1) Mar a shainítear in UNSCR 1244]", cuirtear an méid seo a leanas:

"— an Chosaiv*[*Tá an t-ainmniú seo gan dochar do sheasaimh maidir le stádas, agus tá sé ag teacht le UNSCR 1244 agus le Tuairim an CBI maidir le dearbhú neamhspleáchais na Cosaive."].

Airteagal 2

Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus infheidhme go díreach i ngach Ballstát.

Arna dhéanamh sa Bhruiséil,

Thar ceann Pharlaimint na hEorpa Thar ceann na Comhairle

An tUachtarán An tUachtarán

[1] IO L 210, 31.7.2006, lch. 82.

[2] IO L 158, 24.6.2010, lch. 7.

[3] IO L 58, 29.2.2012, lch. 1.

[4] IO C , , lch. .

[5] IO L 210, 31.7.2006, lch. 82